**NOTA DE FUNDAMENTARE**

***la proiectul hotărârii Guvernului pentru modificarea unor hotărâri ale Guvernului***

***(atribuirea Agenției Naționale Transport Auto a responsabilității privind gestionarea siguranței infrastructurii rutiere)***

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului pentru modificarea unor hotărâri ale Guvernului(*atribuirea Agenției Naționale Transport Auto a responsabilității privind gestionarea siguranței infrastructurii rutiere*) a fost elaborat de către Ministerul Infrastructurii și Dezvoltării Regionale (în continuare – MIDR) în colaborare cu Agenția Națională Transport Auto (în continuare – ANTA). |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul de hotărâre este elaborat în temeiul art. 15 alin. (1) din Legea nr. 98/2012 privind administrația publică centrală de specialitate (Monitorul Oficial al Republicii Moldova, 2012, nr. 160-164, art. 537), cu modificările ulterioare, al art. 8 alin. (2) din Codul transporturilor rutiere nr. 150/2014 (Monitorul Oficial al Republicii Moldova, 2014, nr. 247-248, art. 568), cu modificările ulterioare, al art. 7 lit. b) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), precum și al art. 3 alin. (2) din Legea nr. 350/2023 privind gestionarea siguranței infrastructurii rutiere (Monitorul Oficial al Republicii Moldova, 2023, nr. 474-476, art. 842).  Elaborarea proiectului de hotărâre este determinată de necesitatea consolidării capacităților instituționale ale ANTA, în contextul atribuirii acestei autorități administrative a responsabilității privind gestionarea siguranței rutiere și implicit realizării sarcinilor/activităților prioritare de importanță națională legate de transpunerea și implementarea cadrului normativ UE în cadrul normativ al Republicii Moldova, inclusiv a acțiunilor de reformă/măsurilor normative, prevăzute în mai multe documente strategice (Planul național de reglementări (PNR), Planul național de aderare (PNA), Planul național de dezvoltare (PND), etc.).  În acest sens, relevăm că prin Legea nr. 350/2023 privind gestionarea siguranței infrastructurii, a fost aprobat cadrul normativ și instituțional aferent modului de gestionare a siguranței circulației infrastructurii rutiere în scopul asigurării și creșterii gradului de siguranță a circulației pe drumurile publice, prevenirea pierderii de vieți și a vătămării integrității corporale a persoanelor, diminuarea gravității accidentelor în traficul rutier, precum și prevenirea pagubelor materiale produse în urma accidentelor în traficul rutier. Prin Legea nr. 350/2023 s-a asigurat transpunerea parțială a Directivei 2008/96/CE a Parlamentului European și a Consiliului din 19 noiembrie 2008 privind gestionarea siguranței infrastructurii rutiere. Iar, conform art. 14 alin. (2) lit. e) din Legea nr. 350/2023, Guvernul a fost abilitat să desemneze *autoritatea administrativă responsabilă de gestionarea siguranței infrastructurii rutiere*.  Subsecvent, evocăm că desemnarea autorității administrative responsabile de gestionarea siguranței infrastructurii rutiere și capacitarea acesteia, este o acțiune de reformă stabilită și la Pilonul 2 Conectivitate și infrastructură digitală din Agenda de reforme pentru Republica Moldova pentru anii 2025-2027, aprobată prin Hotărîrea Guvernului nr. 260/2025.  Astfel, proiectul de hotărâre este elaborat ca urmare a necesității realizării acțiunilor asumate conform documentelor de planificare evocate supra și în scopul executării prevederilor Legii nr. 173/2025 pentru modificarea unor acte normative (ajustarea cadrului normativ în domeniul gestionării siguranței infrastructurii rutiere), prin care ANTA este desemnată în calitate de autoritate administrativă responsabilă de gestionarea siguranței infrastructurii rutiere. În context, se impun intervenții la Hotărârea Guvernului nr. 151/2022 cu privire la organizarea și funcționarea Agenției Naționale Transport Auto, întru completarea domeniilor de activitate, funcțiilor și structurii acestei autorități administrative cu reglementări ce vizează atribuirea domeniului nou de activitate: gestionarea siguranței rutiere, precum și întru asigurarea secretariatului și activității curente ale Consiliului național pentru securitatea circulației rutiere.  De asemenea, evocăm că necesitatea aprobării proiectului de hotărâre este determinată inclusiv de urgența demarării activităților de promovare a următoarelor acte normative elaborate întru asigurarea transpunerii integrale a Directivei 2008/96/CE a Parlamentului European și a Consiliului din 19 noiembrie 2008 privind gestionarea siguranței infrastructurii rutiere, și prevăzute în Planul Național de reglementări pentru anul 2025, aprobat prin Hotărârea Guvernului nr. 841/2024 și Planul național de acțiuni pentru aderarea Republicii Moldova la Uniunea Europeană pentru anii 2024-2027, aprobat prin Hotărârea Guvernului nr. 829/2023, după cum urmează:  - proiectul hotărârii Guvernului pentru aprobarea Regulamentului cu privire la clasificarea siguranței rutiere (acțiunea 242 din PNR/acțiunea nr. 53 din PNA);  - proiectul hotărârii Guvernului pentru aprobarea Regulamentului cu privire la analiza de impact asupra siguranței rutiere și operațiunea de audit în domeniul siguranței rutiere (acțiunea 254 din PNR/acțiunea 51 din PNA);  - proiectul hotărârii Guvernului pentru aprobarea Regulamentului cu privire la inspecțiile în materie de siguranță rutieră (acțiunea 260 din PNR/acțiunea 52 din PNA).  Subsecvent, remarcăm că prin proiectul de hotărâre se propun unele intervenții la structura ANTA întru asigurarea realizării eficiente și în termen a sarcinilor trasate acestei autorități administrative în domeniul transporturilor rutiere, conform Codului transporturilor rutiere nr. 150/2014. Or, potrivit art. 9 alin. (1) din Cod, în domeniul transporturilor rutiere, ANTA realizează următoarele funcții de bază:  a) supravegherea și controlul îndeplinirii de către operatorii de transport rutier autohtoni și străini pe teritoriul Republicii Moldova a prevederilor legislației naționale și ale acordurilor internaționale din domeniul transporturilor rutiere la care Republica Moldova este parte;  b) eliberarea autorizațiilor pentru activitățile de transport rutier sau pentru activitățile conexe transportului rutier, prevăzute de Cod.  Astfel, propunerile la structura ANTA constau în crearea tuturor premiselor pentru asigurarea funcționării eficiente și eficace a ANTA, și țin de *necesitatea consolidării structurii și organigramei acestei autorități administrative în partea ce vizează realizarea funcțiilor atribuite*, pentru a răspunde prompt și eficient tuturor provocărilor, inclusiv în contextul asigurării implementării cadrului normativ național armonizat la cadrul normativ UE. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Proiectul de hotărâre are drept scop soluționarea a două categorii de probleme, care determină intervenția normativă propusă, după cum urmează:   1. lipsa reflectării domeniului ,,gestionarea siguranței infrastructurii rutiere” în aria de competență a politicilor implementate de către ANTA, precum și lipsa subdiviziunilor cu responsabilități în domeniul gestionării siguranței infrastructurii rutiere, în contextul realizării sarcinilor noi atribuite acestei autorități administrative, conform Legii nr. 350/2023 privind gestionarea siguranței infrastructurii rutiere; 2. necesitatea revizuirii structurii actuale a ANTA întru asigurarea realizării eficiente și în termen a sarcinilor în domeniul transporturilor rutiere, trasate acestei autorități administrative, conform Codului transporturilor rutiere nr. 150/2014.   În contextul propunerilor promovate prin proiectul de hotărâre, remarcăm că prin Decizia Prim-ministrului nr. 260/16.12.2024, *s-a stabilit moratoriu privind constituirea sau reorganizarea* ministerelor, a altor autorități administrative centrale subordonate Guvernului *și a structurilor organizaționale din sfera lor de competență*, inclusiv a instituțiilor publice în care ministerele sau alte autorități administrative centrale au calitatea de fondator, ***până la data de 31 decembrie 2025***, ***cu excepția*** *inițiativelor care au ca scop transpunerea în ordinea juridică internă a actelor juridice europene crearea cadrului juridic național necesar pentru implementarea legislației Uniunii Europene* și a *proiectelor care reprezintă o abordare justificată a întregului sistem sau domeniu, bazată pe performanță și orientată spre obținerea rezultatelor*.  Astfel, proiectul de hotărâre cade sub incidența inițiativelor *exceptate* de la moratoriul stabilit, întrucât *pe de o parte* se asigură crearea cadrului juridic național necesar pentru implementarea legislației Uniunii Europene în ceea ce ține de sarcinile trasate autorității administrative responsabile de ,,gestionarea siguranței infrastructurii rutiere” (care implicit presupun și fortificări instituțional prin majorarea efectivului ANTA în acest sens), iar *pe de altă parte* propunerile ce vizează revizuirea structurii actuale a ANTA întru asigurarea realizării eficiente și în termen a sarcinilor în domeniul transporturilor rutiere, se propune a fi realizate în limita actualului efectiv-limită aprobat al ANTA.  **I.** Cu referire la *prima categorie de probleme* ce se propune a fi soluționate, evocăm următoarele.  La 13.12.2023 a intrat în vigoare Legea nr. 350/2023 privind gestionarea siguranței infrastructurii rutiere, care transpune parțial Directiva 2008/96/CE a Parlamentului European și a Consiliului din 19 noiembrie 2008 privind gestionarea siguranței infrastructurii rutiere.  Scopul Legii nr. 350/2023 constă în asigurarea și creșterea gradului de siguranță a circulației pe drumurile publice, prevenirea pierderii de vieți și a vătămării integrității corporale a persoanelor, diminuarea gravității accidentelor în traficul rutier, precum și prevenirea pagubelor materiale produse în urma accidentelor în traficul rutier.  În acest sens, art. 14 alin.(2) lit. e) din Legea nr. 350/2023, pune în sarcina Guvernului, ca în termen de 12 luni, *să desemneze* **autoritatea administrativă responsabilă de gestionarea siguranței infrastructurii rutiere**.  Întru *realizarea* acestei prevederi legale, de către MIDR, a fost elaborat *proiectul de Lege pentru modificarea unor acte normative (ajustarea cadrului normativ în domeniul gestionării siguranței infrastructurii rutiere)*, prin care se dispune desemnarea ANTA în calitate de*autoritate administrativă responsabilă de gestionarea siguranței infrastructurii rutiere*, prin atribuirea în sfera de competență a ANTA – a realizării atribuțiilor specificate în Legea nr. 350/2023.  Astfel, urmare a analizei necesarului de personal pentru realizarea eficientă și în termen a sarcinilor noi atribuite către ANTA, se impune un efectiv – limită al acestei autorități administrative de 10 unități de personal, dedicat realizării sarcinilor în domeniul ,,gestionării siguranței infrastructurii rutiere”, inclusiv asigurării secretariatului și activității curente ale Consiliului național pentru securitatea circulației rutiere, după cum urmează:   * 1 funcție de *director adjunct*.   Instituirea unei noi funcții de ,,director adjunct” în cadrul ANTA dedicat domeniului atribuit, este determinată de *specificul sarcinilor noi* care sunt trasate *autorității administrative responsabile de gestionarea siguranței infrastructurii rutiere*, conform Legii nr. 350/2023 și a măsurilor ce se impun în asigurarea operaționalizării activităților în acest domeniu, inclusiv prin contribuirea la elaborarea cadrului normativ subordonat național, întru asigurarea transpunerii integrale a Directivei 2008/96/CE, elaborarea normelor, standardelor și ghidurilor tehnice în domeniul siguranței infrastructurii rutiere, în conformitate cu reglementările la nivel european și internațional.  Totodată, în aria de competență a directorului adjunct vor fi arondate activitățile ce vizează responsabilități de management și coordonare a subdiviziunilor structurale din cadrul Agenției cu atribuții în domeniul siguranței infrastructurii rutiere.  Profilul ocupațional al candidatului la funcția de ,,director adjunct” este determinat de specificul domeniului atribuit în sfera de competență a acestuia, ce impune cunoștințe tehnice speciale, studii superioare, preferabil la specialitățile „Căi ferate, drumuri, poduri” sau „Ingineria și tehnologia transportului auto”, inclusiv experiență profesională în domeniile respective, fie deținea studiilor superioare la altă specialitate și posedarea experienței profesionale în domeniul siguranței traficului rutier și/sau al analizei accidentelor rutiere, inclusiv deținerea certificatelor de competență în domeniul auditului siguranței rutiere.   * instituirea „*Direcției siguranța infrastructurii rutiere*” cu un efectiv de *5* unități de personal.   Sarcinile principale ale acestei Direcții se vor axa pe:  - efectuarea inspecțiilor în domeniul siguranței rutiere;  - asigurarea întocmirii rapoartelor pentru fiecare accident rutier soldat cu decesul unei sau al mai multor persoane survenit pe drumurile publice naționale și locale;  - asigurarea clasificării siguranței rețelei rutiere.  Urgența acestor măsuri de capacitare și consolidare instituțională a Direcției respective este determinată de faptul că, Legea nr. 350/2023 a intrat în vigoare la 13 decembrie 2023, iar potrivit art. 10 alin.(3) din această Lege, *inspecțiile periodice* în domeniul siguranței rutiere *se efectuează obligatoriu* pentru fiecare drum public al rețelei rutiere (drumuri care fac parte din rețeaua rutieră transeuropeană și drumurile publice naționale și locale de interes raional (municipal)), *cel puțin o dată la 5 ani*, în conformitate cu procedura prevăzută de Regulamentul cu privire la inspecțiile în domeniul siguranței rutiere. Iar, conform art. 13 alin.(2) din Legea nr. 350/2023, *prima* inspecție periodică în domeniul siguranței rutiere va fi efectuată în baza unui program elaborat de către autoritatea competentă (adică – ANTA), în coordonare cu Consiliul național pentru securitatea circulației rutiere, și aprobat de Guvern, având un termen de implementare de cel mult 5 ani.  Astfel, ținând cont de prevederile art. 10 alin. (1) din Legea nr. 350/2023, care dispun că inspecțiile în domeniul siguranței rutiere sunt efectuate de către echipe de angajați din cadrul autorității competente (adică - ANTA), precum și faptul că infrastructura fizică a Republicii Moldova este de peste **9637 km de drumuri publice**, dintre care peste **5993 km** sunt **drumuri naționale** și **3644 km** sunt **drumuri publice locale de interes raional**, raportate la efectivul propus al Direcției (de 5 unități), respectiv vor putea fi constituite doar două echipe pentru efectuarea inspecțiilor în domeniul siguranței (pentru cele 5993 km drumuri naționale și 3644 km drumuri locale).Acest fapt, cel puțin la etapa realizării*primei* inspecții periodice, conform art. 13 alin. (2) din Legea nr. 350/2023, va necesita un efort substanțial din partea respectivei subdiviziuni structurale.  Subsecvent, conform informațiilor disponibile[[1]](#footnote-1) în anul 2024, au fost înregistrate 2009 accidente rutiere, soldate cu 209 decese. Respectiv, personalul acestei Direcții, pe lângă sarcinile aferente efectuării inspecțiilor în domeniul siguranței, vor fi atrași în întocmirea rapoartelor pentru fiecare accident rutier soldat cu decesul unei sau al mai multor persoane survenit pe drumurile publice naționale și locale.  Astfel, efectivul de personal al acestei Direcții, va fi constituit din: 1 șef direcție; 3 funcții ,,inspector principal” și 1 funcție ,,inspector superior”. Pentru a crea condițiile propice atragerii personalului calificat, se propune ca personalului acestei subdiviziuni să îi fie atribuit statut de ,,inspector”. Această propunere se bazează inclusiv pe definițiile noțiunilor de: ,,*inspecție periodică în domeniul siguranței rutiere* – control periodic ordinar al caracteristicilor și defectelor care necesită lucrări de întreținere din motive de siguranță” și ,,*inspecție specifică în domeniul siguranței rutiere* – investigație specifică, bazată pe inspectarea la fața locului a unui drum sau a unui tronson de drum existent, pentru identificarea condițiilor periculoase, a defectelor și problemelor care sporesc riscul de accidente și de vătămări”, reflectate la art. 2 din Legea nr.350/2023.  Reieșind din sarcinile trasate acestei Direcții, putem deduce inclusiv și sarcinile specifice ale personalului, care nemijlocit vor realiza inspecțiilor în domeniul siguranței rutiere pentru fiecare drum public al rețelei rutiere (drumuri care fac parte din rețeaua rutieră transeuropeană și drumurile publice naționale și locale de interes raional (municipal)). De asemenea, personalul acestei subdiviziuni vor asigura întocmirea rapoartelor pentru fiecare accident rutier soldat cu decesul unei sau al mai multor persoane survenit pe drumurile publice naționale și locale.  Prin prisma celor evocate supra, se poate distinge profilul ocupațional al personalului ce urmează a fi numit în funcțiile publice instituite în cadrul acestei Direcții fiind determinat de specificul sarcinilor asignate acestei subdiviziuni, ce impun cunoștințe tehnice speciale: studii superioare, preferabil la specialitățile „Căi ferate, drumuri, poduri” sau „Ingineria și tehnologia transportului auto”, inclusiv experiență profesională în domeniile respective, fie deținea studiilor superioare la altă specialitate și posedarea experienței profesionale în domeniul siguranței traficului rutier și/sau al analizei accidentelor rutiere, inclusiv deținerea certificatelor de competență în domeniul auditului siguranței rutiere.   * instituirea ,,*Secției planificarea, coordonarea și monitorizarea siguranței rutiere*” cu un efectiv de *4* unități de personal (1 șef de Secție și 3 funcții ,,specialist principal”).   Sarcinile principale ale acestei Secții se vor axa pe:  - elaborarea analizelor și prognozelor în baza rapoartelor de audit în domeniul siguranței rutiere sau a rapoartelor inspecțiilor în domeniul siguranței rutiere sub aspectul îmbunătățirii sau al înrăutățirii situației;  - monitorizarea evoluției fiecărui sector sau secțiune de concentrare a accidentelor rutiere pe drumurile publice și arhivarea istoricului gestionării siguranței infrastructurii rutiere;  - monitorizarea și ținerea evidenței procedurilor de audit în domeniul siguranței rutiere;  - asigurarea secretariatului și activității curente a Consiliului național pentru securitatea circulației rutiere;  - ținerea evidenței auditorilor de siguranță rutieră și a rezultatelor activității acestora.  Pornind de la sarcinile principale trasate acestei subdiviziuni, stabilirea unui efectiv de 4 unități este imperios necesară, în contextul în care respectivul personal va fi implicat în planificarea prioritară a misiunilor de realizare a inspecției în domeniul siguranței rutiere pe sectoarele sau secțiunile de concentrare a accidentelor rutiere pe drumurile publice și ulterior, în monitorizarea evoluției fiecărui sector sau secțiune de concentrare a accidentelor rutiere pe drumurile publice, inclusiv a modului în care administratorii drumurilor realizează recomandările privind remedierea deficiențelor de siguranță rutieră identificate în baza rapoartelor inspecțiilor elaborate.  De asemenea, personalul acestei Secții vor asigura elaborarea analizelor și prognozelor în baza rapoartelor de audit în domeniul siguranței rutiere sau a rapoartelor inspecțiilor în domeniul siguranței rutiere sub aspectul îmbunătățirii sau al înrăutățirii situației în domeniul siguranței rutiere.  O altă sarcină a personalului acestei subdiviziuni, o va reprezenta monitorizarea și ținerea evidenței procedurilor de audit în domeniul siguranței rutiere, precum și ținerea evidenței auditorilor de siguranță rutieră și a rapoartelor evaluării de impact asupra siguranței rutiere și a rapoartelor de audit întocmite de către auditorii de siguranță rutieră.  Subsecvent, această subdiviziune va asigura secretariatul și activitatea curentă a Consiliului național pentru securitatea circulației rutiere. Or, potrivit art. 6 din Legea nr. 131/2007 privind siguranța traficului rutier, Consiliul național pentru securitatea circulației rutiere este un organ consultativ, instituit de Guvern, pentru promovarea și dirijarea politicii statului în domeniul siguranței traficului rutier.  Astfel, ținând cont de specificul sarcinilor ce vor necesita a fi realizate de către respectiva subdiviziune structurală, se poate distinge profilul ocupațional al personalului ce urmează a fi numit în funcțiile publice instituite în cadrul acestei Secții, ce impun cunoștințe tehnice speciale: studii superioare, preferabil la specialitățile „Căi ferate, drumuri, poduri” sau „Ingineria și tehnologia transportului auto”, inclusiv experiență profesională în domeniile respective, fie deținea studiilor superioare la altă specialitate și posedarea experienței profesionale în domeniul siguranței traficului rutier și/sau al analizei accidentelor rutiere, inclusiv deținerea certificatelor de competență în domeniul auditului siguranței rutiere.  Pe cale de consecință, în contextul noilor sarcini arondate ANTA în domeniul gestionării siguranței infrastructurii rutiere, inclusiv asigurării secretariatului și activității curente ale Consiliului național pentru securitatea circulației rutiere, se impune promovarea opțiunii de majorare a efectivului-limită al ANTA, stabilit conform Hotărârii Guvernului nr. 151/2022 cu privire la organizarea și funcționarea ANTA, cu 4 unități de personal, de la 109 unități la 113 unități de personal, cu reflectarea respectivelor subdiviziuni interne cu competențe în domeniul siguranței infrastructurii rutiere în Structura și Organigrama ANTA. Respectiv efectivul–limită al ANTA, în număr de 10 unități de personal, dedicat realizării sarcinilor în domeniul ,,gestionării siguranței infrastructurii rutiere”, inclusiv asigurării secretariatului și activității curente ale Consiliului național pentru securitatea circulației rutiere, urmează a fi format din atribuirea a 4 unități suplimentare de personal, iar alte 6 unități de personal necesare în acest sens, vor fi alocate ca urmare a redistribuirii pe interior a efectivelor din subdiviziunile existente ale autorității administrative, în contextul în care la sfârșitul lunii aprilie a anului 2025, în cadrul ANTA se atestau 11 funcții vacante, dintre care: 3 sunt sub moratoriu și pentru 4 este anunțat concurs.  **II.** Cu referire la *a doua categorie de probleme* ce se propune a fi soluționate, evocăm următoarele. Propunerile de revizuire a structurii actuale a ANTA, sunt realizate în limita efectivului stabilit al acestei autorități administrative, prin redistribuirea pe interior a efectivului și a fost determinată de necesitatea asigurării realizării eficiente și în termen a sarcinilor trasate acestei autorități administrative în domeniul transporturilor rutiere, conform Codului transporturilor rutiere nr. 150/2014.  Propunerile aferente restructurării subdiviziunilor interioare ale ANTA au ca fundament necesitatea operării ajustărilor, urmare a carențelor de activitate care au fost identificate din momentul adoptării ultimelor modificări majore ale structurii ANTA (decembrie 2023), care au vizat în special - funcțiile de supraveghere și control, precum și clarificarea și eficientizarea atribuțiilor subdiviziunilor structurale interne, în scopul reducerii suprapunerilor funcționale, optimizării proceselor, îmbunătățirii calității serviciilor oferite cetățenilor și operatorilor de transport și consolidarea climatului de integritate instituțională.  În continuare se detaliază aspectele ce vizează structura propusă a ANTA, prin argumentarea necesității acesteia.   * Reorganizarea Direcției supraveghere și control operațiuni de transport rutier și Direcției supraveghere și control activități conexe și conformare, prin instituirea ***Direcției generale monitorizare și control operațiuni de transport rutier și activități conexe***, cu un efectiv de 36 de unități.   Astfel, instituirea noii Direcții este condiționată de necesitatea optimizării și îmbunătățirea calității activităților de control, prin focusarea eforturilor pentru activitățile de prevenire a încălcărilor în domeniul transporturilor rutiere, prin realizarea monitorizării ,,la distanță” a operatorilor de transport rutier și reducerea la maximum a prezenței în trafic a inspectorilor ANTA. Evocăm că, prioritate activităților de control în trafic, vor avea măsurile ce vizează controalele tematice realizate în comun cu alte autorități cu funcții de control (ex: subdiviziunile specializate a Ministerului Afacerilor Interne; cu organele fiscale de stat; organele vamale etc.).  În acest context, se propune o abordare nouă, prin concentrarea eforturilor către măsuri preventive în detrimentul activităților de control în trafic. Acest fapt, va determina revizuirea proceselor de activitate, prin impulsionarea implementării tehnologiilor informaționale în organizarea și controlul activităților de transport rutier și/sau activităților conexe transportului rutier în vederea optimizării managementului în domeniu și minimizării implicării factorului uman. Astfel, Sistemul de management integrat în domeniul transportului rutier reprezintă soluția informatică, care stă la baza tuturor activităților regulatorii și de supraveghere efectuate de ANTA în scopul eficientizării exercitării de către aceasta a funcției de monitorizare, reglementare și dezvoltare a transportului rutier pe teritoriul Republicii Moldova.  Pornind de la funcțiile de bază atribuite ANTA, potrivit Codului transporturilor rutiere nr.150/2014, se propune ,,înglobarea” funcțiilor de monitorizare și control aferente transporturilor rutiere și activităților conexe *într-o singură subdiviziune specializată*. Acest fapt, va oferi posibilitatea asigurării unui management eficient a realizării respectivelor funcții și profesionalizarea inspectorilor implicați în realizarea acestor sarcini. Totodată, acest proces va fi corelat cu ample măsuri de revizuire a fișelor de post și sarcinilor trasate, prin asigurarea angajării persoanelor calificate și cu studii superioare tehnice conform ariei de monitorizare și control. Astfel, se propune schimbarea cerințelor pentru inspectorii ce vor fi angajați în această subdiviziune, prin stabilirea ca cerință obligatorie cunoștințe tehnice aprofundate în domeniu, în detrimentul cerințelor actuale, când în funcțiile de inspectori au accedat spre exemplu persoane cu studii juridice, care nu dețin cunoștințe speciale aferente domeniului transporturilor rutiere.  Prin prisma celor evocate supra, în contextul realizării funcțiilor de monitorizare și control aferente transporturilor rutiere și activităților conexe, se poate distinge profilul ocupațional al personalului ce urmează a fi numit în funcțiile publice din cadrul acestei Direcții generale, fiind determinat de specificul sarcinilor acestei subdiviziuni, ce impun studii superioare tehnice și cunoștințe speciale. Or, aceste cerințe aferente studiilor speciale, impun necesitatea ca inspectorul să poată identifica în trafic vehiculele, care nu corespund cerințelor tehnice sau în cazul verificării timpului de muncă și odihnă, inspectorul necesită cunoștințe de verificare a dispozitivelor utilizate în acest sens. De asemenea, sunt indispensabile cunoștințe speciale în contextul monitorizării desfășurării activităților conexe, cum ar fi stațiile de inspecție tehnică periodică și autoservice, care impun deținerea unor utilaje specializate fără de care nu pot fi desfășurate activitățile respective, inclusiv verificarea procesului tehnologic de desfășurare a reviziei tehnice sau de desfășurare a activității autoservice – inspectorul trebuie să cunoască respectivele utilaje și implicit procesul tehnologic de realizare a activităților respective. Iar, în cazul realizării monitorizării activităților de cântărire a vehiculelor rutiere, inspectorul necesită cunoașterea părților constructive a vehiculului prin determinarea sarcinii pe osie, numărul de osii etc.  Astfel, în contextul noii abordări, se propune stabilirea pentru această Direcție generală a unui efectiv de 36 unități (1 șef Direcție generală, 1 șef adjunct Direcție generală; 29 inspectori principali și 5 inspectori superiori), în situația în care la moment conform statului de personal al ANTA, efectivul celor două Direcții comasate constituie: 41 de unități (dintre care 2 funcții – șef direcție, 3 funcții - șef adjunct direcție; 27 funcții – inspector principal și 9 funcții – inspector superior).   * Consolidarea capacităților ***Direcției servicii publice***, cu scopul reducerii suprapunerilor funcționale, optimizării proceselor, îmbunătățirii calității serviciilor oferite cetățenilor și operatorilor de transport.   În acest context, se propune transferul următoarelor atribuții către Direcția servicii publice:   * emiterea autorizațiilor speciale de transport și actelor de coordonare a traseelor, care la moment sunt atribuite în competența Direcției analiza riscurilor, planificare și raportare.   Profilul Direcției analiza riscurilor, planificare și raportare este unul analitico-strategic, concentrându-se pe analiza riscurilor, activitatea de planificare instituțională și raportarea internă și externă. În prezent, această Direcție gestionează și activități de emitere a autorizațiilor speciale și a actelor de coordonare a traseelor – activități care presupun o interacțiune operațională constantă cu publicul și un proces administrativ complex, care depășește natura analitică a Direcției.  Prin urmare, transferul acestor atribuții la Direcția servicii publice, responsabilă cu furnizarea de servicii publice și administrarea proceselor cu impact direct asupra beneficiarilor, este justificată de necesitatea alinierii competențelor la profilul funcțional al subdiviziunilor. Astfel, preluarea atribuțiilor de examinare a dosarelor de solicitare a autorizațiilor speciale de transport (AST), coordonare a traseelor și calculare și evidența taxei de stat pentru eliberarea AST, va determina inclusiv preluarea unei 1 unități de personal din cadrul Direcției analiza riscurilor, planificare și raportare, prin migrarea acesteia către Direcția servicii publice.   * preluarea de la Direcția înregistrare, evidență și analiză a atribuției privind restituirea autorizațiilor și atribuirea acesteia în competența Direcției servicii publice. Or, respectiva atribuție privind restituirea autorizațiilor este o activitate administrativă de ,,front-office”, care presupune interacțiune directă cu publicul, verificarea documentației, procesarea și recepționarea cererilor și actelor permisive, iar Direcția servicii publice are capacitatea și infrastructura necesară pentru gestionarea relației cu publicul și administrarea proceselor de tip autorizare/restituire. * clarificări privind fluxul procedural al Ghișeului unic al ANTA, în contextul realizării recomandărilor aferente implementării soluțiilor ghișeului unic, expuse în Raportul Centrului Național Anticorupție privind evaluarea integrității instituționale în cadrul ANTA realizat în anul 2024. În acest sens, remarcăm că activitățile specifice Ghișeului Unic de tip ,,front-office”, care presupune interacțiunea directă cu beneficiarii de servicii publice va fi concentrată exclusiv în cadrul Direcției servicii publice, și vor avea următoarele atribuții: * înregistrarea cererilor și a documentelor; * comunicarea cu solicitanții și oferirea suportului informativ; * eliberarea actelor permisive; * recepționarea actelor permisive utilizate; * transmiterea dosarelor către subdiviziunile ANTA cu activitate de tip ,,back-office”, conform competențelor.   Activitățile specifice Ghișeului Unic de tip ,,back-office” în cadrul Direcție servicii publice, va fi separată de cea ,,front-office”, și nu va interacționa cu beneficiarii de servicii publice, vor executa următoarele atribuții:   * examinarea documentelor depuse; * luarea deciziilor privind legalitatea și conformitatea cererilor și documentației recepționate; * perfectarea actelor permisive; * monitorizarea cererilor depuse online; * transmiterea actelor permisive pentru eliberare către Ghișeului Unic de tip ,,front-office”; * întocmirea proiectelor de răspuns oficial; * avizarea actelor normative interne, elaborarea de propuneri legislative.   Respectiv, se propune majorarea efectivului ***Direcția servicii publice*** cu 1 unitate de personal, având un efectiv de 8 unități de personal.   * se propune majorarea efectivului Direcției programe de transport rutier**,** inclusiv schimbarea denumirii acesteia în ***Direcția organizare transport persoane*** cu stabilirea unui efectiv de 9 unități de personal (*conform actualului stat de personal subdiviziunea este constituită din 6 unități de personal*). Această propunere este condiționată de următorii factori: prin Legea nr.423/2023 privind modificarea unor acte normative (ajustarea legislației în domeniul transporturilor rutiere) a fost modificat Codul transporturilor rutiere nr. 150/2014.   Astfel, actualmente, conform art. 33 alin. (5), (6), art. 38 alin. (1) și art. 39 alin. (1) al Codului:  *Art. 33. (5) Programul de transport rutier interraional se elaborează, se aprobă și se modifică de către Agenție la propunerea autorităților administrației publice locale de nivelul întâi sau de nivelul al doilea ori la propunerea operatorilor de transport rutier, în condițiile prezentului cod. Programul de transport rutier interraional se publică pe pagina web oficială a Agenției.*  *Art. 33. (6) Programul de transport rutier internațional se elaborează, se aprobă și se modifică de către Agenție, în condițiile prezentului cod, în baza cererilor operatorilor de transport rutier sau a demersurilor autorităților competente străine. Programul de transport rutier internațional se publică pe pagina web oficială a Agenției.*  *Art. 38. (1)* *Rutele/cursele incluse în programele de transport interraional se atribuie prin concurs* (*în 3 cazuri: a) introducerea de rute/curse noi; b) retragerea autorizaţiei de transport rutier de persoane prin servicii regulate; c) expirarea autorizaţiei de transport rutier de persoane prin servicii regulate;)*, de către comisiile privind atribuirea prin concurs a serviciilor regulate de transport rutier, în cadrul ședințelor publice de atribuire.  *Art. 39. – (1) Transportul rutier contra cost de persoane prin servicii regulate în trafic internaţional se efectuează de către operatorii de transport rutier autohtoni în baza autorizaţiei de transport rutier de persoane prin servicii regulate în trafic internaţional, eliberată de Agenţie, împreună cu graficele de circulaţie, în baza deciziei organului central de specialitate, precum şi în baza autorizaţiilor eliberate de autorităţile competente ale statelor unde sînt situate capetele rutei şi de autorităţile competente ale statelor tranzitate.*  În contextul dat, urmare a aprobării Legii nr. 423/2023, subdiviziunii Direcția programe de transport rutier îi sunt atribuite sarcini suplimentare, celor stabilite în statul de personal actual al ANTA, și anume:  - monitorizarea implementării principiilor de formare și modificare a programelor de transport rutier raionale;  - elaborarea și aprobarea programului de transport rutier interraional şi programului de transport rutier internațional;  - organizarea concursurilor de atribuire a serviciilor regulate de transport rutier, în cadrul ședințelor publice de atribuire;  - asigurarea completării sistemului informațional Registrul Rutelor cu date și informații privind transporturile rutiere de persoane;  - sistematizarea informației cu privire la amplasarea stațiilor publice;  - participarea la procesul de digitalizare a serviciilor de transport rutier prin servicii regulate, prin elaborarea caietelor de sarcini, coordonarea analizelor și criteriilor privind elaborarea și dezvoltarea SI Registrul Rutelor.  Respectiv, în contextul sarcinilor noi atribuite ANTA, se propune majorarea efectivului subdiviziunii menționate cu 3 unități de personal: ***Direcția organizare transport persoane*** cu un efectiv de 9 unități de personal.   * Se propune restructurarea Direcției analiza riscurilor, planificare și raportare, în rezultatul ,,migrării” unor sarcini către Direcția servicii publice și Direcția economico-financiară, și prin urmare se propune instituirea ***Serviciului analiza riscurilor și planificarea controalelor***.   Astfel, în cadrul Serviciului analiza riscurilor și planificarea controalelor, se vor institui 3 unități de personal, care în principal se vor focusa pe organizarea și coordonarea procesului de monitorizare, evaluare și raportare a nivelului de implementare a activităților ce țin de domeniile de control în domeniul transportului rutier și activităților conexe transportului rutier, stabilirea obiectivelor și indicatorilor de performanță pentru activitățile de control din cadrul ANTA și raportarea despre rezultatele activităților de control, precum si raportarea organului central de specialitate pe domeniile de competență ale Agenției, organizarea și coordonarea procesului de evaluare a nivelului de risc al activității de întreprinzător în domeniul transportului rutier și al activităților conexe transportului rutier, în baza criteriilor aprobate, planificarea controlului de stat și raportarea despre nivelul de executare controlului de stat; evaluarea nivelului de risc pentru subiecții pasibili controlului de stat planificat/inopinat și elaborarea planului controalelor, înregistrarea, plasarea informației în Registrul de Stat al Controalelor (RSC) în conformitate cu prevederile legislației în vigoare; monitorizarea executării controalelor, ținerea evidenței actelor de control în rezultatul efectuării controalelor de stat planificate/inopinate; raportarea despre executarea planului controalelor și despre activitățile de control în conformitate cu prevederile legislației în vigoare; recepționarea dosarelor cu privire la contravenție, înregistrarea în sistemele informaționale și registrele de stat de evidență a dosarelor contravenționale, monitorizarea executării amenzilor contravenționale în scopul asigurării achitării, evidenței plăților și remiterea către executorii judecătorești.   * instituirea ***Direcției juridice, reglementări și protecția consumatorilor***, cu un efectiv de 10 unități, având ca scop preluarea atribuțiilor de protecție a consumatorilor și reprezentarea în instanța de judecată în cazurile ce vizează actele de control întocmite de către inspectorii ANTA care în prezent sunt realizate de către – Direcția suport și protecție consumatori.   Ca urmare a ,,concentrării” sarcinilor într-o singură subdiviziune se vor exclude suprapunerile funcționale și optimizarea proceselor, având ca efect îmbunătățirea calității reprezentării în instanțele de judecată a ANTA, precum și creșterea calității modului de examinare și monitorizare a petițiilor, cererilor prealabile, cererilor de chemare în judecată, recursurilor, apelurilor, hotărârilor judecătorești și încheierilor executorilor judecătorești parvenite în adresa Agenției, și elaborarea actelor procedurale din numele Agenției; reprezentarea în instanțele judecătorești pe actele de control întocmite de inspectorii abilitați cu drept de control și contestate de părți, inclusiv reprezentarea pe dosarele civile și în contencios administrativ; examinarea petițiilor parvenite de la persoane fizice, juridice și consumatori de servicii de transport rutier și care părțile implicate/sau vizate nu sunt subiecți ai unor contravenții și respectiv nu întrunesc criteriile de risc în scopul inițierii și efectuării controlului inopinat în trafic și/sau a controlului de stat inopinat în baza analizei criteriilor de risc conform prevederilor stabilite de Legea nr. 131/2012; procesarea datelor din actele de control întocmite în trafic și introducerea în sistemele informaționale de evidență a contravențiilor; examinarea dosarelor contravenționale și materialelor parvenite după competență în scopul întreprinderii măsurilor ce se impun față de operatorii de transport rutier și întreprinderile ce desfășoară activități conexe transportului rutier în cazul în care ultimii sunt subiecți ai contravențiilor întocmite pe persoane fizice/conducătorul auto și/sau sesizări parvenite spre examinare după competență; acordarea suportului consultativ persoanelor fizice și juridice ce practică activitate de întreprinzător în domeniul transportului rutier și activităților conexe transportului rutier; înaintarea propunerilor de modificare/completare a actelor normative din domeniu; examinarea și expertizarea proiectelor de acte normative și altor documente, în scopul asigurării conformității lor cu legislația în vigoare, pregătirea avizelor și informațiilor în problemele de drept pentru conducerea ANTA; efectuarea expertizei juridice, participarea la elaborarea după caz, modificarea sau abrogarea actelor normative, a ordinelor, regulamentelor, instrucțiunilor ANTA.  În acest sens, ***Direcția juridică, reglementări și protecția consumatorilor*** cu un efectiv de 10 unități, ținând cont că la moment efectivul de personal constituie în Direcția juridică (5 unități de personal) și Direcția suport ți protecție consumatori (8 unități de personal).   * instituirea ***Direcției economico-financiară***, având scop preluarea atribuțiilor Serviciului financiar (existent la moment) și a unor atribuții ale Direcției analiza riscurilor, planificare și raportare   Conform prevederilor art. 9 alin. (2) lit. g), r) și u) al Codului transporturilor rutiere nr. 150/2014, unele dintre atribuțiile ANTA constituie:  ,,g) monitorizează corectitudinea aplicării tarifelor pentru serviciile regulate de transport rutier de persoane în trafic național și pentru activitatea de autogară;  r) aprobă tarifele pentru serviciile regulate de transport rutier de persoane în trafic interraional și pentru activitatea de autogară, conform metodologiei aprobate de Guvern;  u) la solicitarea autorităților executive raionale, acordă asistență metodologică la stabilirea tarifelor pentru serviciile regulate de transport rutier de persoane în trafic raional și la elaborarea, aprobarea și modificarea programelor de transport rutier raionale.”.  Totodată, conform art. 145 alin. (2) din Cod: tarifele pentru serviciile regulate de transport rutier de persoane în trafic interraional și pentru serviciile de autogară se aprobă de Agenție, conform metodologiei aprobate de Guvern.  În același timp, prin Hotărârea Guvernului nr. 395/2024, a fost aprobată Metodologia de calculare a tarifelor la serviciile prestate de către Agenția Națională Transport Auto, a Nomenclatorului serviciilor și cuantumului tarifelor la acestea. Respectiv, ANTA va presta servicii publice conform Nomenclatorului serviciilor, calculate în baza Metodologiei aprobate. În acest scop, ANTA va calcula și aproba:  - costul cheltuielilor directe materiale a fiecărui din serviciile publice, conform Nomenclatorului;  - norma de timp necesară pentru prestarea fiecărui din serviciile publice, conform Nomenclatorului.  Prin urmare, se impune necesitatea fortificării capacităților instituționale în acest sens. Astfel, se propune ca această Direcție să fie constituită din 5 unități de personal.  Subsecvent, ***Direcția economico - financiară*** va prelua de la *Direcția analiza riscurilor, planificare și raportare*, organizarea și coordonarea procesului de elaborare a documentelor de politici, actelor normative și a strategiei sectoriale de cheltuieli pe termen mediu pe domeniul transportului rutier și activităților conexe transportului rutier, inclusiv prin estimarea cheltuielilor de personal și a costurilor măsurilor/politicilor și detalierea limitei sectoriale de cheltuieli, conform metodologiei stabilite de actele normative; organizarea și coordonarea procesului de elaborare a planurilor de activitate ale ANTA cu stabilirea obiectivelor, indicatorilor, termenilor de realizare, identificarea riscurilor, elaborarea Registrului riscurilor și oportunităților precum si raportarea organului central de specialitate pe domeniile de competență ale ANTA. De asemenea, va prelua sarcina ce vizează asigurarea implementării, promovării și menținerii Sistemului de Management al Calității în cadrul ANTA; asigurarea menținerii și dezvoltării Sistemului de Control intern managerial în cadrul ANTA. Respectiv, ,,migrarea” acestor sarcini către ***Direcția economico-financiară*** se va realiza inclusiv cu preluarea unei unități de personal de laDirecția analiza riscurilor, planificare și raportare.   * Majorarea cu 1 unitate de personal a efectivului ***Direcției cooperare internațională și protocol***(*conform actualului stat de personal subdiviziunea este constituită din 5 unități de personal*). Necesitatea acestei majorări, este condiționată de procesul complex de monitorizare si coordonare a activităților privind actualizarea cadrului normativ și instituțional conform standardelor și reglementărilor Uniunii Europene, pentru a îndeplini criteriile necesare aderării la Uniunea Europeană, precum și elaborarea și implementarea proiectelor în domeniul asistenței externe pe domeniul de competență al Agenției oferite de către partenerii de dezvoltare.   Respectiv, se propune majorarea efectivului ***Direcției cooperare internațională și protocol*** cu 1 unitate de personal, având un efectiv de 6 unități de personal.   * Diminuarea cu 3 unități de personal a Secției protecție internă și integritate (conform actualului stat de personal subdiviziunea este constituită din 4 unități de personal) și respectiv revizuirea statutului acestei subdiviziuni în ***Serviciul protecție internă și integritate***.   Conform art. 10 alin. (1) al Legii integrității nr. 82/2017, climatul de integritate instituțională se cultivă prin realizarea următoarelor măsuri:  *a) angajarea şi promovarea agenților publici în bază de merit şi de integritate profesională;*  *b) respectarea regimului juridic al incompatibilităților, restricțiilor în ierarhie şi al limitărilor de publicitate;*  *c) respectarea regimului juridic al declarării averii şi intereselor personale;*  *d) respectarea regimului juridic al conflictelor de interese;*  *e) neadmiterea favoritismului;*  *f) respectarea regimului juridic al cadourilor;*  *g) neadmiterea, denunțarea şi tratarea influențelor necorespunzătoare;*  *h) neadmiterea, denunțarea manifestărilor de corupție şi protecția avertizorilor de integritate;*  *i) intoleranța față de incidentele de integritate;*  *j) asigurarea transparenței în procesul decizional;*  *k) asigurarea accesului la informații de interes public;*  *l) gestionarea transparentă și responsabilă a patrimoniului public, a finanțelor rambursabile şi nerambursabile;*  *m) respectarea normelor de etică şi deontologie;*  *n) respectarea regimului de restricții şi limitări în legătură cu încetarea mandatului, a raporturilor de muncă sau de serviciu şi cu migrarea agenților publici în sectorul privat (pantuflajul).*  În scopul realizării măsurilor prenotate, la nivel de entitate au fost elaborate și aprobate actele departamentale de rigoare. Astfel, considerăm suficient ca 1 funcționar să monitorizeze executarea măsurilor respective, inclusiv modificarea actelor respective.   * Schimbarea denumirii Secției administrative în Secția management logistic și achiziții publice. * Subsecvent, remarcăm că în mai multe subdiviziuni structurale din cadrul ANTA nu au fost operate modificări ale efectivului stabilit sau al statutului acestora, anume: Direcția înregistrare, evidență și analiză; Serviciul resurse umane; Serviciul informare și comunicare cu mass-media; Secția tehnologia informației și comunicațiilor și Serviciul secretariat.   Cu titlu de remarcă generală, menționăm că la stabilirea subdiviziunilor structurale ale ANTA s-a ținut cont de Normele privind instituirea subdiviziunilor structurale ale autorității publice, prevăzute în anexa nr. 12 la Hotărârea Guvernului nr. 201/2009 privind punerea în aplicare a prevederilor Legii nr. 158/2008 cu privire la funcția publică și statutul funcționarului public. De asemenea, s-a asigurat respectarea cerinței stabilite la punctul 9 din anexa nr. 12, potrivit căreia numărul unităților de personal de conducere (funcții de demnitate publică, funcții publice de conducere de nivel superior, funcții publice de conducere, funcții cu sarcini și responsabilități de conducere) în autoritatea publică nu va depăși 30% din efectivul-limită al acestei autorități administrative.  Astfel, în contextul propunerilor evocate supra se propune următoarea Structură a ANTA:   |  |  |  | | --- | --- | --- | |  | Număr de personal | Numărul funcțiilor de conducere | | Director | 1 | 1 | | Directori adjuncți | 3 | 3 | | Direcția generală monitorizare și control operațiuni de transport rutier și activități conexe | 36 | 3 | | Direcția servicii publice | 8 | 1 | | Direcția înregistrare, evidență și analiză | 9 | 2 | | Direcția programe de transport persoane | 9 | 2 | | Direcția siguranța infrastructurii rutiere | 5 | 1 | | Secția planificarea, coordonarea și monitorizarea siguranței rutiere | 4 | 1 | | Serviciul analiza riscurilor și planificarea controalelor | 3 | 1 | | Direcția cooperare internațională și protocol | 6 | 1 | | Direcția juridică, reglementări și protecția consumatorilor | 10 | 2 | | Direcția economico-financiară | 5 | 1 | | Secția tehnologiei informației și comunicațiilor | 4 | 1 | | Secția management logistic și achiziții publice | 4 | 1 | | Serviciul protecție internă și integritate | 1 | - | | Serviciul resurse umane | 2 | 1 | | Serviciul informare și comunicare cu mass-media | 1 | - | | Serviciul secretariat | 2  personal de deservire tehnică | 1 | | Total | **113** | **23** |   În contextul structurii propuse vor fi instituite – 23 de unități de personal de conducere în cadrul ANTA, ceea ce constituie 20,3 % din efectivul-limită propus.  Totodată se propune următoarea Organigramă a ANTA:  D:\Consultanta MIDR\Documente examinate 2025\Domeniul transport rutier\Restructurare_ANTA\Proiect HG_NF\SET cu HG 2003_Consiliu\set_cu +4_u_P\Fără titlu.png |
| **3. Obiectivele urmărite și soluțiile propuse** |
| Obiectivul de bază al proiectului de hotărâre este consolidarea capacităților instituționale ale ANTA prin:   * reflectarea domeniului nou de politici atribuit spre implementare de către ANTA: ,,gestionarea siguranței infrastructurii rutiere”, precum și determinarea necesarului de personal întru realizarea eficientă a funcției de implementare a politicilor conform domeniului evocat, inclusiv instituirea în structura ANTA a subdiviziunilor cu responsabilități în acest sens; * fundamentarea obiectivă a necesarului de personal în subdiviziunile ANTA în contextul asigurării implementării eficace a funcțiilor și atribuțiilor în domeniul transporturilor rutiere. |
| 3.1. Principalele prevederi ale proiectului și evidențierea elementelor noi |
| Proiectul de hotărâre a Guvernului pentru modificarea unor hotărâri ale Guvernului(*atribuirea Agenției Naționale Transport Auto a responsabilității privind gestionarea siguranței infrastructurii rutiere*) are ca scop:  1) intervenții la Hotărârea Guvernului nr. 151/2022 cu privire la organizarea și funcționarea Agenției Naționale Transport Auto întru consolidarea capacităților instituționale în contextul realizării de către ANTA a funcțiilor ce derivă din sarcinile de asigurare a implementării politicilor în domeniul ,,gestionării siguranței infrastructurii rutiere”, precum și pe partea de asigurare a realizării eficiente și în termen a sarcinilor trasate acestei autorități administrative, conform Codului transporturilor rutiere nr.150/2014.  În acest sens, intervențiile la Hotărârea Guvernului nr. 151/2022 vizează:  - majorarea efectivului-limită stabilit al ANTA cu 4 unități de personal, în contextul asigurării implementării politicilor în domeniul ,,gestionării siguranței infrastructurii rutiere”;  - completarea domeniilor de activitate, funcțiilor și atribuțiilor ANTA întru asigurarea implementării politicilor în domeniul ,,gestionarea siguranței infrastructurii rutiere”;  - instituirea unor subdiviziuni structurale noi în cadrul ANTA, pentru asigurarea realizării eficiente și în termen a sarcinilor de implementarea a politicilor în domeniul ,,gestionarea siguranței infrastructurii rutiere” conform cadrul normativ național armonizat la cadrul normativ UE;  - consolidarea și dimensionarea corespunzătoare a subdiviziunilor structurale existente responsabile de implementarea cadrului normativ în domeniul transporturilor rutiere, întru asigurarea realizării eficiente și în termen a sarcinilor conform cadrului normativ;  - expunerea în redacție nouă a Structurii ANTA (anexa nr. 2) și Organigramei ANTA (anexa nr. 3), pentru reflectarea subdiviziunilor structurale din cadrul acestei autorități administrative.  2) intervenții la Hotărârea Guvernului nr. 155/2003 cu privire la Consiliul național pentru securitatea circulației rutiere, care vizează actualizarea și optimizarea funcționării Consiliului național pentru securitatea circulației rutiere, aliniindu-l la cerințele instituționale și cadrului normativ ce se propun a fi promovate prin proiect.  Inițierea modificării acestei hotărâri a fost determinată inclusiv și de decizia luată în cadrul ședinței de lucru a membrilor Guvernului din 30 august 2024 (procesul – verbal nr. 35), conform căruia MIDR va iniția procesul de modificare a actelor normative referitoare la Consiliul național pentru securitatea circulației rutiere.  Obiectivul principal al modificărilor este de a actualiza și optimiza funcționarea Consiliului.  Astfel, se actualizează denumirile ministerelor și instituțiilor implicate, reflectând reorganizările administrației publice centrale.  De asemenea, se stabilește că realizarea funcțiilor de secretariat și activitățile curente ale Consiliului vor fi asigurate de către Agenția Națională Transport Auto, care desemnează un reprezentant în calitate de secretar executiv al Consiliului. Totodată, întrucât atribuțiile detaliate în acest context, au fost reflectate în anexa nr.1 la Hotărârea Guvernului nr. 151/2022 cu privire la organizarea și funcționarea Agenției Naționale Transport Auto, se consideră judicios abrogarea integrală a anexei nr.3 din Hotărârea Guvernului nr. 155/2003 cu privire la Consiliul național pentru securitatea circulației rutiere.  În scopul optimizării activității și reducerea birocrației permițând astfel o eficiență mai mare asupra implementării deciziilor strategice, frecvența întrunirilor Consiliului a fost redusă de la întruniri trimestriale la întruniri semestriale.  În esență, aceste modificări au ca obiectiv să atribuie o flexibilitate mai sporită Consiliului, să fie mai eficient și mai bine adaptat la nevoile actuale, contribuind astfel la îmbunătățirea semnificativă a siguranței rutiere la nivel național.  Subsidiar, proiectul de hotărâre dispune intrarea în vigoare a prevederilor acestuia la data publicării în Monitorul Oficial al Republicii Moldova. Aceste reglementări sunt determinate de urgența necesității consolidării capacităților instituționale pe partea de asigurare a realizării eficiente și în termen a sarcinilor atribuite ANTA, precum și în contextul realizării funcțiilor de implementare a politicilor conform domeniului nou atribuit în sfera de competență a ANTA: domeniul ,,gestionării siguranței infrastructurii rutiere”, prin demararea imediată a procedurilor de recrutare a personalului necesar aferente ocupării funcțiilor publice în acest sens. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiuni alternative nu au fost examinate. Or, lipsa de intervenție va determina:  (i) menținerea structurii instituționale actuale caracterizate prin ineficiența realizării corespunzătoare și în termen a sarcinilor în domeniul transporturilor rutiere;  (ii) neinstituirea subdiviziunilor cu responsabilități de implementare a politicilor în domeniul ,,gestionării siguranței infrastructurii rutiere”, implicit neacoperirea spectrului respectiv de atribuții acordate ANTA în contextul desemnării acesteia în calitate de autoritate administrativă responsabilă de gestionarea siguranței infrastructurii rutiere;  (iii) menținerea nefuncțională a Consiliului național pentru securitatea circulației rutiere. |
| **4. Analiza impactului de reglementare** |
| 4.1. Impactul asupra sectorului public |
| Modificările propuse în proiectul de hotărâre au impact pozitiv asupra sectorului public. Or, promovarea acestor modificări va facilita îmbunătățirea eficienței și eficacității ANTA, contribuind la consolidarea capacităților instituționale pe partea de asigurare a realizării eficiente și în termen a sarcinilor de implementare a politicilor în domeniul transporturilor rutiere, precum și în contextul realizării funcțiilor de implementare a politicilor conform domeniului nou atribuit în sfera de competență a ANTA: domeniul ,,gestionării siguranței infrastructurii rutiere”.  Finalitățile urmărite prin implementarea cadrului normativ în domeniul ,,gestionării siguranței infrastructurii rutiere” vizează anume asigurarea și creșterea gradului de siguranță a circulației pe drumurile publice, prevenirea pierderii de vieți și a vătămării integrității corporale a persoanelor, diminuarea gravității accidentelor în traficul rutier, precum și prevenirea pagubelor materiale produse în urma accidentelor în traficul rutier. |
| 4.2. Impactul financiar și argumentarea costurilor estimative |
| Implementarea proiectului va necesita alocarea mijloacelor financiare suplimentare de la bugetul de stat, pentru cele 4 de unități de personal solicitate suplimentar, întru acoperirea domeniului nou de politici: ,,gestionarea siguranței infrastructurii rutiere” atribuit pentru implementare către ANTA.  În contextul noilor sarcini arondate ANTA în domeniul gestionării siguranței infrastructurii rutiere, inclusiv asigurării secretariatului și activității curente ale Consiliului național pentru securitatea circulației rutiere, este necesar un efectiv în număr de 10 unități de personal, dedicat realizării acestor sarcini. Astfel, pentru acoperirea acestui necesar de personal de 10 unități, urmează a fi alocate 4 unități suplimentare de personal la efectivul –limită stabilit al ANTA de 109 unități, iar alte 6 unități de personal necesare în acest sens, vor fi alocate ca urmare a redistribuirii pe interior a efectivelor din subdiviziunile existente ale autorității administrative, în contextul în care la sfârșitul lunii aprilie a anului 2025, în cadrul ANTA se atestau 11 funcții vacante, dintre care: 3 sunt sub moratoriu și pentru 4 este anunțat concurs.  Respectiv, pentru cele 10 unități de personal, inclusiv 4 unități de personal solicitate suplimentar, întru acoperirea domeniului nou de politici: ,,gestionarea siguranței infrastructurii rutiere” atribuit pentru implementare către ANTA, va fi necesară alocarea mijloacelor financiare suplimentare de la bugetul de stat.  Astfel, se prezintă calculul impactului bugetar, pentru retribuirea muncii, celor 10 unități de personal, după cum urmează:   |  |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | --- | | Funcția | valoarea de referință (anul 2025) | coeficientul de salarizare | salariu de bază | spor performanță, 10% | spor specific, 20% | spor în mărime fixă, 1300 | salariu brut | asig. socială, 29% | Nr. de unități | total anual | | director adjunct | 2500 | 11,07 | 27675 | 2767,5 | 5535 | 1300 | 37277,5 | 10810,48 | 1 | 577055,76 | | șef direcție | 2500 | 7,14 | 17850 | 1785 | 3570 | 1300 | 24505 | 7106,45 | 1 | 379337,4 | | șef secție | 2500 | 5,55 | 13875 | 1387,5 | 2775 | 1300 | 19337,5 | 5607,875 | 1 | 299344,5 | | inspector principal | 2500 | 4,23 | 10575 | 1057,5 | 2115 | 1300 | 15047,5 | 4363,775 | 3 | 698805,9 | | inspector superior | 2500 | 4,06 | 10150 | 1015 | 2030 | 1300 | 14495 | 4203,55 | 1 | 224382,6 | | specialist principal | 2500 | 3,51 | 8775 | 877,5 | 1755 | 1300 | 12707,5 | 3685,175 | 3 | 590136,3 | | Total |  |  | 88900 | 8890 | 17780 | 7800 | 123370 | 35777,3 | 10 | 2769062,46 |   Remarcăm, că pentru anul 2025, pentru 6 luni rămase, având în vedere durata necesară pentru promovarea prezentului proiect de hotărâre, precum și timpul necesar pentru modificarea și coordonarea statului de personal al ANTA, organizarea și desfășurarea concursurilor pentru ocuparea funcțiilor vacante, ținând cont de rata de participare și promovare a concursurilor pentru funcții similare, se apreciază că, pentru anul curent, funcțiile care urmează a fi ocupate vor fi remunerate în limita deja aprobată prin Legea bugetului de stat pentru anul în curs, pentru această autoritate administrativă.  Celelalte modificări operate la structura ANTA în contextul eficientizării structurii ANTA nu vor necesita alocări de mijloace financiare suplimentare de la bugetul de stat, întrucât acestea s-au realizat prin redistribuirea pe interior a efectivului-limită stabilit, respectiv nu a fost majorat numărul funcțiilor de conducere. |
| 4.3. Impactul asupra sectorului privat |
| Proiectul de hotărâre nu are impact direct asupra sectorului privat.  Totuși, prin aprobarea unei noi structuri a ANTA, se propune o abordare nouă, prin concentrarea eforturilor de monitorizare a activităților în domeniul transporturilor rutiere către măsuri preventive a încălcărilor în domeniul transporturilor rutiere în detrimentul activităților de control în trafic. Acest fapt, va determina revizuirea proceselor de activitate, prin impulsionarea implementării tehnologiilor informaționale în organizarea și controlul activităților de transport rutier și/sau activităților conexe transportului rutier ,,la distanță” în vederea optimizării managementului în domeniu și minimizării implicării factorului uman. |
| 4.4. Impactul social |
| Proiectul de hotărâre nu are impact social direct, însă fortificarea capacităților instituționale ale ANTA va contribui la creșterea calității serviciilor publice prestate, conform domeniilor de competență atribuite în sfera de activitate a acestei autorități.  Subsecvent, implementarea eficientă a politicilor în domeniul ,,gestionării siguranței infrastructurii rutiere”, va contribui la creșterea gradului de siguranță a circulației pe drumurile publice, prevenirea pierderii de vieți și a vătămării integrității corporale a persoanelor în traficul rutier. |
| 4.4.1. Impactul asupra datelor cu caracter personal |
| Proiectul de hotărâre nu conține prevederi cu impact asupra datelor cu caracter personal. |
| 4.4.2. Impactul asupra echității și egalității de gen |
| Proiectul de hotărâre nu conține prevederi cu impact asupra echității și egalității de gen. |
| 4.5. Impactul asupra mediului |
| Proiectul de hotărâre nu conține prevederi care stabilesc indicatori cu impact asupra mediului. Totuși, se poate deduce indirect că implementarea eficientă a măsurilor de siguranță a infrastructurii rutiere, ar putea avea efecte pozitive asupra mediului pe termen lung, ceea ce poate contribui la îmbunătățirea sustenabilității transportului rutier. |
| 4.6. Alte impacturi și informații relevante |
| Nu au fost identificate. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Proiectul de hotărâre nu are drept scop transpunerea actelor juridice ale UE în legislația națională. Totuși, în mod indirect aprobarea acestuia va avea un impact pozitiv în fortificarea capacităților instituționale pe partea ce ține de asigurarea implementării eficiente a politicilor în domeniul ,,siguranței infrastructurii rutiere” în contextul obiectivelor asumate de transpunere a legislației UE în cadrul normativ național și de implementare a cadrului normativ armonizat.  Evocăm, că necesitatea aprobării proiectului de hotărâre este determinată de demararea activităților de promovare a următoarelor acte normative elaborate întru asigurarea transpunerii integrale a Directivei 2008/96/CE a Parlamentului European și a Consiliului din 19 noiembrie 2008 privind gestionarea siguranței infrastructurii rutiere, și prevăzute în Planul Național de reglementări pentru anul 2025, aprobat prin Hotărârea Guvernului nr. 841/2024 și Planul național de acțiuni pentru aderarea Republicii Moldova la Uniunea Europeană pentru anii 2024-2027, aprobat prin Hotărârea Guvernului nr. 829/2023, după cum urmează:  - proiectul hotărârii Guvernului pentru aprobarea Regulamentului cu privire la clasificarea siguranței rutiere (acțiunea 242 din PNR/acțiunea nr.53 din PNA);  - proiectul hotărârii Guvernului pentru aprobarea Regulamentului cu privire la analiza de impact asupra siguranței rutiere și operațiunea de audit în domeniul siguranței rutiere (acțiunea 254 din PNR/acțiunea 51 din PNA);  - proiectul hotărârii Guvernului pentru aprobarea Regulamentului cu privire la inspecțiile în materie de siguranță rutieră (acțiunea 260 din PNR/acțiunea 52 din PNA). |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Pentru asigurarea implementării în cadrul normativ național a legislației UE în domeniul ,,gestionării siguranței infrastructurii rutiere”(Directivei 2008/96/CE), prin proiectul de hotărâre se dispune atribuirea în sarcina ANTA a competenței de realizare a funcțiilor specifice - *autorității administrative responsabile de gestionarea siguranței infrastructurii rutiere* – prin completarea domeniilor de activitate, funcțiilor și atribuțiilor ANTA în acest sens. Astfel, aprobarea modificărilor propuse prin proiectul de hotărâre vor contribui la fortificarea cadrului instituțional în domeniul ,,gestionării siguranței infrastructurii rutiere”. |
| **6. Avizarea și consultarea publică a proiectului actului normativ** |
| Proiectul a fost supus procedurii de avizare și expertizare în conformitate cu prevederile Legii nr. 100/2017 privind actele normative.  În scopul respectării prevederilor Legii nr. 239/2008 privind transparența în procesul decizional, proiectul a fost publicat pe pagina web oficială a Ministerului Infrastructurii și Dezvoltării Regionale (compartimentul *„Transparența”*, directoriul *Transparență decizională”*) și pe portalul guvernamental [https://particip.gov.md/ro/document/stages/\*/14357](https://particip.gov.md/ro/document/stages/*/14357).  Proiectul de hotărâre a fost avizat de:   * Cancelaria de Stat; * Ministerul Finanțelor; * Ministerul Afacerilor Interne; * Ministerul Dezvoltării Economice și Digitalizării; * Ministerul Educației și Cercetării; * Ministerul Sănătății; * Ministerul Apărării; * Ministerul Muncii și Protecției Sociale; * Ministerul Agriculturii și Industriei Alimentare.   Obiecțiile, propunerile și recomandările, precum și comentariile autorului proiectului sunt inclus în sinteză. |
| **7. Concluziile expertizelor** |
| Proiectul de lege a fost supus expertizelor anticorupție și juridice, conform art. 36 și 37 din Legea nr. 100/2017 cu privire la actele normative.  Toate recomandările Ministerului Justiției sunt redate în avizul nr. 04/1-6974 din 15.07.2025și au fost acceptate, cu operarea modificărilor de rigoare.  Potrivit raportului de expertiză anticorupție nr. EHG25/10718 din 07.07.2025, careva riscuri nu au fost identificate.  Consecvent, Centrul Național Anticorupție (CNA) a constatat că, în procesul de promovare a proiectului, au fost respectate rigorile de asigurare a transparenței decizionale statuate de prevederile art.8 al Legii nr. 239/2008 privind transparența în procesul decizional.  Subsecvent, CNA a stabilit că, nota de fundamentare a proiectului a fost întocmită cu respectarea exigențelor de tehnică legislativă statuate de prevederile art. 30 al Legii cu privire la actele normative nr.100/2017. |
| **8. Modul de încorporare a actului în cadrul normativ existent** |
| Aprobarea proiectului de hotărâre nu presupune modificarea altor acte normative. |
| **9. Măsurile necesare pentru implementarea prevederilor proiectului actului normativ** |
| Ca urmare a aprobării proiectului de hotărâre vor fi demarate activitățile ce țin de modificarea statului de personal al ANTA, elaborarea regulamentelor de organizare și funcționare a subdiviziunilor structurale și fișelor de post, conform structurii aprobate. Ulterior, vor fi demarate procedurile de recrutare a personalului necesar aferente ocupării funcțiilor publice în acest sens. |

**Secretar general Angela ȚURCANU**

1. <https://dataset.gov.md/dataset/17274-sinteza-accidentelor-rutiere-dupa-organ-teritorial> [↑](#footnote-ref-1)